Μετά από έντονες διαβουλεύσεις που κράτησαν πάνω από μία ώρα ο διαιτητής Παππάς αποφάσισε ότι το ντέρμπι ανάμεσα σε Παναθηναϊκό και Ολυμπιακό ΔΕΝ θα διεξαχθεί.



Η κατάσταση στη Λεωφόρο είχε ηρεμήσει για πάνω από μία ώρα, μετά τα όσα έγιναν κατά την είσοδο του Ολυμπιακού στον αγωνιστικό χώρο όπου μία φωτοβολίδα έπεσε στο πόδι του Φινμπόγκασον.



Ακολούθησαν διαβουλεύσεις, με την πλευρά του Ολυμπιακού να ζητά να μη γίνει το παιχνίδι και τους ανθρώπους του Παναθηναϊκού να ζητούν να ξεκινήσει και να διακοπεί αν συμβεί το παραμικρό.



Ο διαιτητής Παππάς άργησε χαρακτηριστικά να πάρει την τελική του απόφαση που ήρθε τελικά λίγο μετά τις 20:00.



Η πρώτη βόλτα των παικτών του Ολυμπιακού στον αγωνιστικό χώρο έγινε λίγο μετά τις 18.00 όταν και συνέβη το περιστατικό με τη φωτοβολίδα.



Από εκεί και πέρα τα πράγματα ηρέμησαν εντελώς, αλλά απόφαση για να ξεκινήσει το ματς δεν υπήρξε. Ο διαιτητής Παππάς βγήκε στον αγωνιστικό χώρο στις 19.50 για να επιθεωρήσει την κατάσταση και είπε ότι θα πάρει την τελική του απόφαση σε δέκα λεπτά.



Μετά την ανακοίνωση της οριστικής ματαίωση του αγώνα ακολούθησαν σοβαρά επεισόδια και συμπλοκές οπαδών με την αστυνομία.